El termini de presentació d’ofertes per a la cafeteria del Centre Cívic finalitza el pròxim 27 d’octubre
11 d’octubre 2022

![](/media/eojpkj00/m_cafeteria-cc.jpeg?width=850&height=567)

El termini de presentació d'ofertes per a la cafeteria del Centre Cívic Antic Sanatori d’AHM al Port de Sagunt finalitza el pròxim 27 d’octubre. La Junta de Govern Local de l'Ajuntament de Sagunt va aprovar els requisits per a la licitació de la concessió de la gestió de la cafeteria amb la reducció del 15% en el cànon de licitació, que serà de 19.145,13 euros anuals. L'oferta es va publicar en la Plataforma de Contractació del Sector Públic dimecres passat i admet la presentació de propostes fins al pròxim 27 d'octubre a les 18.59 hores.

Segons s'assenyala en el plec de condicions, la concessió tindrà una duració de tres anys amb opció a tres pròrrogues anuals i es contempla una garantia requerida d'11.261,84 euros. D'altra banda, entre els criteris d'adjudicació es tindrà en compte la proposició econòmica a l'alça respecte al cànon de licitació inicial així com la qualitat en la prestació del servei, tenint en compte aspectes com ara la gamma de preus a implementar en l'establiment, en cas d'aconseguir la gestió d'este, més tres millores de servei com ara oferir dos o més opcions de menú, preus especials per a majors de 65 anys i menors de 25 anys (augmentant la valoració per cada tram de descompte del 10%) i la subscripció a diaris d'informació general.

![](/media/zgjbctr3/c_anamaria_07.jpg?width=399&height=266&mode=max)La regidora delegada de Patrimoni, Ana María Quesada, ha indicat que les perspectives són que es presenten diverses ofertes: «**És un espai molt demandat per la ciutadania com un espai d'ús i gaudi**». Així mateix, ha recordat que s'ha rebaixat l'import del cànon en un 15%: «**Al final el que volem és que qui vulga treballar tinga l'opció en estes concessions, que al final el que fan és donar un servici públic, i d'altra banda volem que la ciutadania tinga també el servici que demanda. Que totes dos parts isquen afavorides**». 

L'horari de prestació del servei haurà de ser de 8.00 a 21.00 hores, de dilluns a dissabte, i opcionals diumenges i festius. En els mesos de juliol i agost s'autoritza el tancament per vacances per un període màxim de 20 dies. Els preus hauran d'estar exposats al públic i el usos del local han d'ajustar-se als fins i activitats del Centre Cívic. A més, l'empresa concessionària o particular que ho gestione haurà d'aportar un programa anual d'activitats que requerirà el vistiplau de l'Ajuntament. Estes activitats no podran provocar molèsties per soroll durant els horaris d'obertura i tancament del centre per a no afectar la seua activitat. Les activitats extraordinàries que estiguen fora de la programació hauran de ser comunicades a l'Ajuntament i posteriorment autoritzades per a poder realitzar-se.

Aquelles persones o entitats que complisquen amb els requisits per a optar a la licitació podran presentar les seues propostes únicament per via electrònica a través de la [Plataforma de Contractació del Sector Públic](https://contrataciondelestado.es/wps/portal/!ut/p/b1/jc7LDoIwEEDRLzIzLbTAEnm0EBQUQemGdGEMhsfG-P2CYWtxdpOcmxlQ0DiMukgIJXADNep399Cvbhp1v-yKt3aUB0EsKbqlFSLNwqriclnpDBoDENTYC7b2zArsOq0LXiYCMZFxmFWEzTn_r8cf4-NWfwVlJnQFphe_wPDDUU7DHZqZOa1fRyc_8SzM9-f5UFocLoWgBNGGCzRiS_FFSRhUH8de8rT1Tn8AFZB_mQ!!/). Només s'admetrà una proposició per part de cada aspirant, que tampoc podrà subscriure altres sol·licituds com a part d'una unió temporal, si ja ho ha fet individualment, ni figurar en més d'una d'estes.

Per a obtindre més informació pot consultar-se l'[anunci de licitació](https://contrataciondelestado.es/wps/wcm/connect/ce67fede-5c01-4e39-b6e8-7ac612f237a6/DOC_CN2022-153086.pdf?MOD=AJPERES), el [document de plecs](https://contrataciondelestado.es/wps/wcm/connect/fa21d10a-e0bb-40e5-b4d1-6ef128b3338f/DOC_CD2022-153130.pdf?MOD=AJPERES) i el [plec de clàusules administratives particulars](https://contrataciondelestado.es/wps/wcm/connect/c62657d1-b672-4084-a551-92d700af531c/DOC20220914113727PCAP_CONCESION_CAFETERIA_C_CIVICO_CON_REDUCCION_15_-_SEFYCU_3476084.pdf?MOD=AJPERES) del procediment.

El valor total estimat del contracte a sis anys és d'un mínim de 114.870,78 euros (sense comptar els impostos); 57.435,39 euros durant els primers tres anys fixos de la concessió i la mateixa quantitat si se succeïxen les tres pròrrogues previstes.

*   [](http://www.facebook.com/sharer.php?u=https://aytosagunto.es/va/actualitat/el-termini-de-presentacio-d-ofertes-per-a-la-cafeteria-del-centre-civic-finalitza-el-proxim-27-d-octubre/ "Facebook")
*   [](http://twitter.com/share?url=https://aytosagunto.es/va/actualitat/el-termini-de-presentacio-d-ofertes-per-a-la-cafeteria-del-centre-civic-finalitza-el-proxim-27-d-octubre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-termini-de-presentacio-d-ofertes-per-a-la-cafeteria-del-centre-civic-finalitza-el-proxim-27-d-octubre/ "Linked In")
*   [](mailto:?body=https://aytosagunto.es/va/actualitat/el-termini-de-presentacio-d-ofertes-per-a-la-cafeteria-del-centre-civic-finalitza-el-proxim-27-d-octubre/)